《题确山梵安寺》
宋代·喻良能

确山风物似齐山，谁着精蓝乱石间。
僧梵四时看紫翠，轩窗终日对孱颜。
暂容借榻松风惬，更欲题诗藓壁悭。
老我还思十年事，飞来峰上晓跻攀。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。